Ilia II

**Ilia II** (, 4. tammikuuta 1933 Vladikavkaz, Neuvostoliitto – 17. maaliskuuta 2026; alkuperäinen nimi **Irakli Gudušauri-Šiolašvili**, ) oli Georgian ortodoksisen kirkon patriarkka, Mtskhetan ja Tbilisin arkkipiispa sekä tunnettu uskonnollinen hahmo.

## Varhainen ura pappina
Gudušauri-Šiolašvili syntyi vuonna 1933 ja hänen perheensä oli kotoisin vuoristoiselta Kazbekin seudulta. Hänen isänsä oli Giorgi Šiolašvili ja äitinsä Natalija Kobaidze. Iraklilla oli neljä vanhempaa sisarusta. Hänen ollessaan lapsi vanhemmat piilottelivat kotona Neuvostoliiton vainoamia pappeja, mikä vaikutti syvästi nuoren pojan maailmankatsomukseen. Lisäksi hänen perheellään oli hyvä suhde ortodoksisen kirkon silloiseen patriarkka Kallistratiin.

Ilia valmistui vuonna 1960 Moskovan teologisesta akatemiasta. Munkiksi hänet oltiin vihitty jo kolme vuotta aikaisemmin. Hän otti tuolloin nimekseen **Ilia** profeetta Elian mukaan. Hänen seminaarinsa lopputyö käsitteli Athos-vuoren munkkiyhteisön historiaa. Valmistuttuaan hänen ensimmäinen virkansa oli Batumissa. Vuodesta 1963 hän toimi Mtskhetan seminaarin johtajana, metropoliitta hänestä tehtiin vuonna 1969. Toimiessaan Adžariassa Ilia on kertonut ymmärtävänsä katraan merkityksen, koska alueen asukkaista merkittävä osa on muslimeja ja Ilian johdolla ortodoksien onnistui vahvistaa asemaansa. Vuonna 1969 Ilia oli myös mukana avaamassa Georgian SNT:aan sen ainoaa teologista seminaaria viranomaisten vastustuksesta huolimatta.

## Patriarkka ja katolikos
Patriarkka ja katolikos David V kuoli 9. marraskuuta 1977. Ilia valittiin hänen seuraajakseen joulukuussa ja virkaanastujaiset pidettiin joulupäivänä 1977. Ilian noustessa patriarkaksi Neuvostoliiton viranomaisten kirkkoon kohdistuvat vainot alkoivat hellittää.

Gorbatšovin kaudelle tultaessa kirkko otti käyttöön modernin georgiankielisen Raamatun käännöksen sekä venäläistä maalausperinnettä edustavat ikoneja alettiin korvata georgialaisilla. Vuonna 1987 Ilian johdolla Georgian ortodoksinen kirkko julisti runoilija Ilia Tšavtšavadzen pyhäksi. Tämä oli siinä mielessä merkittävää, että Tšavtšavadze oli Georgian itsenäisyyden puolestapuhuja, jonka bolševikkien edeltäjät väitetysti murhasivat vuonna 1907.

Myöhemmin Ilian kaudella Georgia itsenäistyi Neuvostoliitosta ja aluksi kirkolla oli laaja kansan tuki. Vuonna 2002 Ilia ja presidentti Eduard Ševardnadze allekirjoittivat sopimuksen, jonka nojalla ortodoksisen kirkon asemaa valtion silmissä vahvistettiin huomattavasti.

Vuonna 2007 Ilia alkoi toimiin Georgian laskevan syntyvyyden pysäyttämiseksi. Hän lupasi henkilökohtaisesti kastaa kaikkien sellaisten vanhempien lapset, joilla on jo ennestään kaksi lasta. Patriarkan kastama lapsi on automaattisesti hänen kummilapsensa ja tätä pidetään suurena kunniana uskovaisten keskuudessa. Kymmenen vuotta ilmoituksensa jälkeen Ilia oli kastanut yli 30 000 lasta, joka oli 5,8 % kaikista tuona aikana Georgiassa syntyneistä lapsista. Lapsia kastettiin kerrallaan satoja yhteistilaisuuksissa. Vuonna 2025 Ilialla arvioitiin olevan jo 50 000 kummilasta.

Vuosien saatossa sekä kirkon että patriarkan omakin maine kuitenkin kokivat moniakin kolauksia. Näihin kuuluivat muun muassa pedofiliasyytökset, jotka kohdistuivat myös Iliaan itseensä. Georgian liberaalit kritisoivat Iliaa tämän konservatiivisista kannanotoista. Patriarkan elämän loppua kohden hänen johtamaansa kirkkoa myös kritisoitiin sen suhteista Venäjän ortodoksiseen kirkkoon sekä kirkon ja Georgian valtion syvistä väleistä. 

## Kuolema
Ilia kuoli 17. maaliskuuta 2026 ollessaan 93-vuotias. Hänet oltiin aiemmin samana päivänä kiidätetty tbilisiläiseen sairalaan sisäisen verenvuodon takia. Tyhjäksi jäänyttä kirkon päämiehen virkaa hoitaa metropoliitta Šio.

## Kunnianosoituksia

### Georgialaiset

*  Davit Rakentajan ritarikunnan ritari (1997)
*  Vakhtang Gorgasalin ritarikunnan 1. luokka (2003)

### Ulkomaalaiset

*  Kansojen ystävyyden kunniamerkki (Neuvostoliitto, 1977)
*  Loiston ritarikunnan ritari (Azerbaidžan, 2005)
*  Ruhtinas Jaroslav Viisaan ritarikunnan 1. luokka (Ukraina, 2007)
*  Ansioritarikunnan 1. luokka (Ukraina, 2013)

Lähde:

## Lähteet

## Aiheesta muualla